CELEX: 52016PC0614
Language: mt
Date: 2016-09-22
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex tippermetti lill-Istati Uniti jipprovdu trattament preferenzjali lil prodotti eliġibbli li joriġinaw min-Nepal

IL-KUMMISSJONI EWROPEA
            Brussell, 22.9.2016
            COM(2016) 614 final
            2016/0294(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex tippermetti lill-Istati Uniti jipprovdu trattament preferenzjali lil prodotti eliġibbli li joriġinaw min-Nepal
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-għan ta’ din il-proposta huwa li tiġi stabbilita l-pożizzjoni li trid tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ (WTO) dwar it-talba tal-Istati Uniti għal eżenzjoni tad-WTO u b’hekk tippermetti lill-Unjoni Ewropea biex tappoġġja din it-talba għal eżenzjoni. 
            
            
               L-għoti ta' eżenzjoni tad-WTO lill-Istati Uniti jippermetti lill-Istati Uniti jipprovdu trattament preferenzjali għall-prodotti eliġibbli li joriġinaw min-Nepal u importati fit-territorju doganali tal-Istati Uniti sal-31 ta’ Diċembru 2025. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Mhux applikabbli 
            
            
               •Konsistenza ma' politiki oħra tal-Unjoni
            
            
               Mhux applikabbli
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula li meta jkun meħtieġ li tittieħed deċiżjoni li jkollha effetti ġuridiċi f’korp imwaqqaf bi ftehim internazzjonali, il-Kunsill, fuq proposta mill-Kummissjoni jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jadotta deċiżjoni li tistabbilixxi l-pożizzjoni li għandha tiġi adottata f'isem l-Unjoni. L-għoti ta’ eżenzjoni li tippermetti lill-Istati Uniti tippermetti trattament preferenzjali għall-prodotti eliġibbli li joriġinaw min-Nepal jaqa’ taħt din id-dispożizzjoni billi d-deċiżjoni hija meħuda f’korp imwaqqaf minn ftehim internazzjonali (il-Kunsill Ġenerali tad-WTO jew Konferenza Ministerjali) li jaffettwa d-drittijiet u l-obbligi tal-Unjoni Ewropea.
            
            
               •Sussidjarjetà (għall-kompetenza mhux esklużiva) 
            
            
               Mhux applikabbli
            
            
               •Proporzjonalità
            
            
               Mhux applikabbli
            
            
               •Għażla tal-istrument
            
            
               Mhux applikabbli
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT 
            
         
         
            
               Mhux applikabbli
            
            
               4.IMPLIKAZZJONIJIET BAĠITARJI
            
            
               Mhux applikabbli
            
            
               5.ELEMENTI OĦRAJN
            
            
               Il-Kummissjoni se tkun awtorizzata tieħu pożizzjoni f’isem l-Unjoni Ewropea biex tappoġġa t-talba tal-Istati Uniti għal eżenzjoni tad-WTO sa fejn ikun meħtieġ biex tippermetti lill-Istati Uniti jipprovdu trattament preferenzjali għal prodotti eliġibbli li joriġinaw min-Nepal sal-31 ta’ Diċembru 2025. 
            
            
               L-Istati Uniti qegħdin ifittxu li jkunu eżenti mill-obbligi tagħhom skont il-paragrafu 1 tal-Artikolu I u l-paragrafi 1 u 2 tal-Artikolu XIII tal-GATT 1994 sa fejn ikun meħtieġ biex jkunu jistgħu jipprovdu trattament tariffarju preferenzjali u amministrazzjoni preferenzjali ta’ restrizzjonijiet kwantitattivi fuq ċerti prodotti li joriġinaw min-Nepal li jissodisfaw kriterji speċifiċi ta’ eliġibilità. 
            
            
               Skont l-Istati Uniti, dawn il-preferenzi huma pprovduti biex jgħinu lin-Nepal biex jirkupra minn terremot devastanti u t-theżżiżiet sekondarji tiegħu f’April 2015. L-Istati Uniti spjegaw li din il-miżura tibni fuq il-qafas eżistenti ta’ programmi maħsuba biex jgħinu l-iżvilupp ekonomiku tan-Nepal u se tikkomplementa l-isforzi biex jiġu promossi t-tkabbir u l-iżvilupp fin-Nepal. 
            
            
               Din it-talba ġdida għal eżenzjoni mressqa mill-Istati Uniti ma toħloqx tħassib ekonomiku għall-Unjoni Ewropea minħabba li t-trattament preferenzjali mhuwiex mistenni li jkollu impatt ħażin fuq il-kummerċ tal-UE mal-pajjiż benefiċjarju. 
            
            
               Fid-dawl ta’ dawn il-kunsiderazzjonijiet, l-Unjoni Ewropea għandha tissieħeb mal-kunsens emerġenti favur it-talba għal eżenzjoni fil-Kunsill Ġenerali tad-WTO. 
            
            
               2016/0294 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex tippermetti lill-Istati Uniti jipprovdu trattament preferenzjali lil prodotti eliġibbli li joriġinaw min-Nepal
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea, 
            
            
               Billi:
            
            
               (1)Il-paragrafi 3 u 4 tal-Artikolu IX tal-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) jistipula l-proċeduri sabiex jitneħħa l-obbligu impost fuq Membru permezz tal-Ftehim tad-WTO jew ta' kwalunkwe Ftehim Multilaterali dwar il-Kummerċ. 
            
            
               (2)Skont il-paragrafu 3 tal-Artikolu IX tal-Ftehim tad-WTO, l-Istati Uniti ppreżentaw talba biex sal-31 ta’ Diċembru 2025 ikunu eżenti mill-obbligi tagħhom skont il-paragrafu 1 tal-Artikolu I u l-paragrafi 1 u 2 tal-Artikolu XIII tal-Ftehim Ġenerali dwar it-Tariffi u l-Kummerċ 1994 sa fejn ikun meħtieġ biex jippermettu lill-Istati Uniti jipprovdu trattament preferenzjali lill-prodotti eliġibbli li joriġinaw min-Nepal importati fit-territorju doganali tal-Istati Uniti.
            
            
               (3)L-għoti ta' eżenzjoni tad-WTO lill-Istati Uniti ma għandux jaffettwa negattivament la l-ekonomija tal-Unjoni Ewropea u lanqas ir-relazzjonijiet kummerċjali mal-benefiċjarju tad-eżenzjoni. 
            
         
         
            
               (4)Għaldaqstant, huwa xieraq li tiġi stabbilita l-pożizzjoni ligħandha tittieħed f'isem l-Unjoni fil-Kunsill Ġenerali tad-WTO biex tkun appoġġjata t-talba għal eżenzjoni mill-Istati Uniti,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ għandha tkun li tappoġġa t-talba gtal-Istati Uniti biex ikunu eżentati mill-obbligi tagħhom taħt il-paragrafu 1 tal-Artikolu I u l-paragrafi 1 u 2 tal-Artikolu XIII tal-Ftehim Ġenerali dwar it-Tariffi u l-Kummerċ 1994 sal-31 ta' Diċembru 2025 f'konformità mat-termini tat-talba għal eżenzjoni mill-Istati Uniti.
            
            
               Din il-pożizzjoni għandha tiġi espressa mill-Kummissjoni. 
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha. 
            
            
               Magħmul fi Brussell,
            
            
               
                     Għall-Kunsill
               
               
                     Il-President